OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.

V dopisu, ki ga je Komisija evidentirala 17. junija 2011, je Republika Latvija (v nadaljnjem besedilu: Latvija) zaprosila za dovoljenje, da uporablja ukrep, ki odstopa od splošnih načel o pravici do odbitka. Latvija je to prošnjo bistveno spremenila z dopisom, ki ga je Komisija evidentirala 27. avgusta 2012. V skladu s členom 395(2) Direktive o DDV je Komisija z dopisom z dne 26. novembra 2012 obvestila druge države članice o prošnji Latvije. Z dopisom z dne 30. novembra 2012 je Komisija uradno obvestila Latvijo, da razpolaga z vsemi informacijami, potrebnimi za oceno prošnje.

Splošno ozadje

Člena 168 in 168a Direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) iste direktive zahteva, da se uporaba blaga, ki je del sredstev podjetja, za zasebno rabo šteje kot opravljanje storitev za plačilo, če je blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo.

Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. To velja tudi v primeru, če bi Latvija izkoristila možnost iz člena 168a(2) Direktive o DDV in omejila odbitek pri izdatkih v zvezi s službenimi avtomobili na delež dejanske uporabe davčnega zavezanca v poslovne namene.

Zato je Latvija zaprosila za dovoljenje, da omeji pravico do odbitka na določen odstotek začetnega odbitka in tako razbremeni podjetje vodenja računovodskih evidenc za davek na zasebno rabo. Na ta način se poenostavi sistem za vse udeležene in hkrati prepreči davčna utaja ali izogibanje plačilu davka zaradi nepravilnega vodenja evidenc.

Na podlagi informacij, ki jih zagotovi Latvija, se zdi, da je v povprečju 20 % uporabe službenih osebnih avtomobilov zasebne narave. Odstotek omejitve bi moral zato znašati 20 %.

Novi sistem se bo uporabljal za vse osebne avtomobile z največ osmimi sedeži in pod določeno težo, ki se ne uporabljajo izključno za poslovne namene. Osebna vozila, ki se uporabljajo za nekatere posebne dejavnosti, pa bi bila izključena iz omejitve pravice do odbitka in bi se obravnavala v skladu z običajnimi pravili. Sem spadajo avtomobili, kupljeni z namenom nadaljnje prodaje, najema ali lizinga, avtomobili, ki se uporabljajo za prevoz potnikov (npr. taksiji) ali blaga, avtomobili, ki se uporabljajo za učne ure vožnje, avtomobili, ki se uporabljajo za varovanje ali ukrepanje v izrednih razmerah, ter avtomobili, ki se uporabljajo kot predstavitvena vozila pri prodaji.

Komisija je 29. oktobra 2004 predložila predlog za direktivo Sveta, ki vključuje uskladitev kategorij izdatkov, za katere lahko države članice uveljavijo izključitev pravice do odbitka (tako imenovan predlog za poenostavitev DDV (COM(2004) 728 final)). Ker so izdatki v zvezi z osebnimi vozili vključeni v ta predlog, kakršno koli podaljšanje obdobja veljavnosti ne sme presegati datuma sprejetja in začetka veljavnosti predlagane direktive. Odstopanje mora biti v vsakem primeru omejeno na 31. december 2015, tudi če predlagana direktiva do takrat ne začne veljati, da bi bilo mogoče oceniti, ali omejitev do višine 20 % še vedno na pravilen način odraža splošno razdelitev med poslovno in zasebno rabo. Vsaki prošnji za podaljšanje je treba priložiti poročilo, ki vsebuje ponovni pregled uporabljenega odstotka, oboje pa je treba Komisiji poslati do 31. marca 2015.

Veljavne določbe na področju, na katero se nanaša predlog

Podobna odstopanja v zvezi s pravico do odbitka so bila odobrena drugim državam članicam.

V skladu s členom 176 Direktive 2006/112/ES Svet določi, kateri izdatki niso upravičeni do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z osebnimi vozili, „miruje“.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ni relevantno.

Zbiranje in uporaba strokovnih mnenj

Strokovno mnenje ni bilo potrebno.

Ocena učinka

Cilj predloga sklepa je v prvi vrsti poenostavitev pobiranja DDV v zvezi z osebnimi avtomobili, ki se delno uporabljajo za neposlovne namene, in ima zato potencialno pozitiven učinek. Hkrati se prepreči davčna utaja zaradi nepravilnega vodenja evidenc.

Vendar bo učinek omejen zaradi ozkega področja in časovno omejene uporabe odstopanja.

3. PRAVNI ELEMENTI PREDLOGA

Povzetek predlaganih ukrepov

Dovoljenje Latviji, da omeji pravico do odbitka na 80 % DDV, ki se plača na izdatke v zvezi s službenimi osebnimi avtomobili, ki se ne uporabljajo izključno za poslovne namene. Če je pravica do odbitka omejena, davčnemu zavezancu ni treba v računovodskih evidencah zavesti DDV za zasebno rabo avtomobila.

Pravna podlaga

Člen 395 Direktive o DDV.

Načelo subsidiarnosti

V skladu s členom 395 Direktive o DDV mora država članica, ki želi uvesti ukrep, ki odstopa od navedene direktive, pridobiti dovoljenje Sveta v obliki sklepa Sveta. Predlog je torej v skladu z načelom subsidiarnosti.

Načelo sorazmernosti

Predlog je skladen z načelom sorazmernosti iz naslednjih razlogov.

Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

Zaradi omejenega področja uporabe odstopanja je posebni ukrep sorazmeren z želenim ciljem.

Izbira instrumentov

V skladu s členom 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, ker je lahko naslovljen na posamezne države članice.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Klavzula ponovnega pregleda/revizijska klavzula/samoderogacijska klavzula

Predlog vključuje samoderogacijsko klavzulo.

2013/0043 (NLE)

Predlog

SKLEP SVETA

o dovoljenju Latviji, da uvede posebni ukrep, ki odstopa od členov 26(1)(a), 168 in 168a Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] , zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Z dopisoma, ki ju je Komisija evidentirala 17. junija 2011 in 27. avgusta 2012, je Latvija zaprosila za dovoljenje za odstopanje od določb Direktive 2006/112/ES, ki urejajo pravico do odbitka vstopnega davka v zvezi z osebnimi avtomobili.

(2) Komisija je z dopisom z dne 26. novembra 2012 o prošnji Latvije obvestila druge države članice. Z dopisom z dne 30. novembra 2012 je Komisija uradno obvestila Latvijo, da razpolaga z vsemi informacijami, potrebnimi za oceno prošnje.

(3) Člena 168 in 168a Direktive 2006/112/ES določata, da ima davčni zavezanec pravico odbiti DDV, obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Člen 26(1)(a) navedene direktive vsebuje zahtevo za obračunavanje DDV v primeru neposlovne rabe poslovnih sredstev.

(4) Neposlovno rabo je pogosto zelo težko točno opredeliti, kadar pa je to mogoče, je zadevni postopek pogosto zamuden. V skladu z zahtevanim dovoljenjem je treba znesek DDV na izdatke, upravičene do odbitka za osebne avtomobile, ki se ne uporabljajo izključno za poslovne namene, z nekaterimi izjemami določiti pavšalno. Na podlagi podatkov, ki jih zagotovi Latvija, je stopnja 80 % upravičena. Hkrati je treba za preprečitev dvojnega obdavčenja zahtevo za obračunavanje DDV na neposlovno rabo osebnih avtomobilov ukiniti, kadar zanje velja omejitev, odobrena s tem sklepom. Zaradi tega ukrepa poenostavitve ni več treba voditi evidenc o zasebni rabi službenih avtomobilov, hkrati pa se prepreči davčna utaja davčna utaja zaradi nepravilnega vodenja evidenc.

(5) Omejitev pravice do odbitka v skladu z dovoljenjem bi se morala uporabljati za DDV, ki se plača na nakup, lizing, nabavo znotraj Skupnosti in uvoz določenih osebnih avtomobilov in na z njimi povezane izdatke, vključno z nakupom goriva.

(6) Dovoljenje bi se moralo uporabljati samo za osebna vozila, katerih največja dovoljena teža ne presega 3 500 kilogramov in ki imajo poleg sedeža za voznika največ osem sedežev. Vsaka neposlovna raba osebnih avtomobilov, ki presegajo 3 500 kilogramov ali imajo poleg sedeža za voznika več kot osem sedežev, je zanemarljiva zaradi narave ali vrste poslovne rabe. Treba bi bilo pripraviti tudi podroben seznam posebnih osebnih avtomobilov, ki so izključeni iz dovoljenja, in sicer glede na njihovo posebno rabo.

(7) Komisija je 29. oktobra 2004 sprejela predlog Direktive Sveta o spremembi Direktive 77/388/EGS za poenostavitev obveznosti glede davka na dodano vrednost[2]. Direktiva 77/388/EGS je bila medtem nadomeščena z Direktivo 2006/112/ES. Ta predlog vključuje uskladitev kategorij izdatkov, za katere se lahko uporabljajo izključitve pravice do odbitka. Na podlagi tega predloga se lahko izključitev pravice do odbitka uporabi za motorna cestna vozila. Zato je primerno omejiti obdobje uporabe tega sklepa do začetka veljavnosti navedene direktive. Vendar je treba določiti poseben datum izteka dovoljenja, če navedena direktiva do takrat še ne začne veljati, saj je treba ponovno pregledati to dovoljenje in odstotek splošne razdelitve med poslovno in zasebno rabo.

(8) Če bi Latvija menila, da je potrebno podaljšanje dovoljenja po letu 2015, bi morala najpozneje do 30. marca 2015 Komisiji skupaj s prošnjo za podaljšanje predložiti poročilo, ki vsebuje ponovni pregled uporabljenega odstotka.

(9) Odstopanje bo imelo zgolj zanemarljiv učinek na skupni znesek davčnih prihodkov, zbranih na stopnji končne porabe, in ne bo negativno vplivalo na lastne vire Unije iz pobranega DDV –

SPREJEL NASLEDNJI SKLEP:

Člen 1

Z odstopanjem od členov 168 in 168a Direktive 2006/112/ES se Latviji dovoli, da pravico do odbitka DDV na izdatke za osebne avtomobile, ki se ne uporabljajo izključno za poslovne namene, omeji na 80 %.

Člen 2

Z odstopanjem od člena 26(1)(a) Direktive 2006/112/ES Latvija zasebne rabe osebnih avtomobilov, vključenih v sredstva podjetij davčnih zavezancev, ne obravnava kot storitve za plačilo, kadar za zadeven avtomobil velja omejitev, odobrena v členu 1 tega sklepa.

Člen 3

Izdatki iz člena 1 zajemajo nakup, lizing, nakup znotraj Skupnosti in uvoz takšnih avtomobilov ter izdatke za vzdrževanje, popravilo in gorivo.

Člen 4

Člena 1 in 2 se uporabljata samo za osebne avtomobile, katerih največja dovoljena teža ne presega 3 500 kilogramov in ki imajo poleg sedeža za voznika največ osem sedežev.

Člen 5

Člena 1 in 2 se ne uporabljata za naslednje kategorije osebnih avtomobilov:

(a) avtomobile, kupljene z namenom nadaljnje prodaje, najema ali lizinga;

(b) avtomobile, ki se uporabljajo za prevoz potnikov proti plačilu, vključno s taksiji;

(c) avtomobile, ki se uporabljajo za prevoz blaga;

(d) avtomobile, ki se uporabljajo za učne ure vožnje;

(d) avtomobile, ki se uporabljajo za zagotavljanje storitev varovanja;

(f) avtomobile, ki se uporabljajo za ukrepanje v izrednih razmerah;

(g) avtomobile, ki se uporabljajo kot predstavitvena vozila pri prodaji.

Člen 6

Vsaka prošnja za podaljšanje dovoljenja iz tega sklepa se predloži Komisiji do 30. marca 2015.

Prošnji za podaljšanje dovoljenja se priloži poročilo, ki vključuje ponovni pregled odstotka iz člena 1.

Člen 7

Ta sklep preneha veljati na dan začetka veljavnosti predpisov Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2015, pri čemer se upošteva zgodnejši datum.

Člen 8

Ta sklep je naslovljen na Republiko Latvijo.

V Bruslju,

Za Svet

Predsednik

[1] UL L 347, 11.12.2006, str. 1.

[2] COM(2004) 728 final.